A BIZOTTSÁG 1234/2006/EK RENDELETE
(2006. augusztus 16.)
a harmadik országokban különleges behozatali bánásmódban részesíthető marha- és borjúhústermékek exporttámogatásának alkalmazására vonatkozó részletes szabályok megállapításáról szóló 2973/79/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 33. cikke (12) bekezdésére,
mivel:
(1)
A 360/2004/EK rendelettel módosított (2), a marha- és borjúhúságazatbeli behozatali és kiviteli engedélyekre vonatkozó alkalmazási szabályokról szóló, 1995. június 26-i 1445/2004/EK bizottsági rendelet (3) 12. cikkének (8) bekezdése nem teszi többé lehetővé a fel nem használt mennyiségek átvitelét abban az esetben, ha az a mennyiség, amelyre engedélykérelmet nyújtottak be, nem haladja meg a kivitelre rendelkezésre álló teljes mennyiséget.
(2)
A harmadik országokban különleges behozatali bánásmódban részesíthető marha- és borjúhústermékek exporttámogatásának alkalmazására vonatkozó részletes szabályok megállapításáról szóló, 1979. december 21-i 2973/79/EGK bizottsági rendelet (4) 1. cikkének (1) bekezdése évente 5 000 tonna friss, hűtött vagy fagyasztott marhahúsból álló vámkontingens Amerikai Egyesült Államokba történő kiviteléről rendelkezik. Rendelkezik továbbá az említett kontingens negyedévente 1 250 tonnás mennyiségekre való felosztásáról, valamint a negyedévente rendelkezésre álló, fel nem használt mennyiség következő negyedévre való átvitelének lehetőségéről.
(3)
A 360/2004/EK rendelet által bevezetett módosítás következtében a 2973/79/EGK rendelet 1. cikke (1) bekezdésének második albekezdésében előírt negyedéves átvitel idejétmúlt és el kell törölni.
(4)
Továbbá, figyelemmel a fent említett kontingens felhasználásának mértékére, valamint a negyedéves átvitel lehetőségének eltörlésére, nem kell fenntartani az említett kontingens negyedévente, négy egyenlő mennyiségre történő felosztásának kötelezettségét. Ennek következtében a rendelkezésre álló mennyiség negyedévenkénti felosztását szintén el kell törölni.
(5)
Ezért a 2973/79/EGK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
A 2973/79/EGK rendelet 1. cikke (1) bekezdésének második albekezdését el kell hagyni.
2. cikk
Ez a rendelet az Európai Unió Hivatalos Lapjában történő kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 16-án.